Prins Andrew los koninklike pligte weens Epstein-skandaal | Netwerk24
Deur Arlene Prinsloo 20 November 2019 20:13
Skaars 48 uur nadat prins Andrew in 'n onderhoud met die BBC se Newsnight sy vriendskap met die veroordeelde pedofiel Jeffrey Epstein verdedig het, het die beleërde prins aangekondig dat hy vir tyd en wyl sy koninklike pligte laat vaar.
In die onderhoud wat Saterdag wêreldwyd uitgesaai is, het Andrew die voordele van sy vriendskap met die veroordeelde seksmisdadiger besing en ontken dat hy Virginia Roberts Guiffre kan onthou.
Roberts Guiffre verwys na haarself as 'n seksslaaf. Sy sê sy het as 17-jarige op Epstein se versoek drie keer met Andrew seks gehad. Andrew ontken Roberts Guiffre se bewerings.
Hoewel Andrew se vriendskap met Epstein hom reeds in 2012 sy pos as Britse handelsambassadeur gekos het, kon die prins tot dusver sy werk as koninklike voortsit.
Die mediastorm wat ná die Newsnight-onderhoud uitgebreek het, het borge van inisiatiewe van wie Andrew die beskermheer is, genoodsaak om hul verbintenis met die prins te bevraagteken of op te skort.
Hoewel Donderdag se aankondiging ruimte laat dat Andrew nadat ondersoeke oor Epstein afgehandel is weer die koninklike verhoog sal kan betree, is dit sterk te betwyfel. Hy en sy broer, prins Charles, is reeds jare lank haaks omdat Charles 'n verkleinde koninklike gesin, wat net uit sy en sy gesin bestaan, voorstaan wanneer hy koning word.
Andrew het in die verklaring sy verbintenis met Epstein betreur, sy simpatie met Epstein se slagoffers uitgespreek en gesê hy sal sy hulp aan die relevante wetstoepassingsagentskappe verleen wat Epstein se doen en late ondersoek.
Sy aankondiging Donderdagaand het op dieselfde dag plaasgevind waarop die 93-jarige koningin Elizabeth en prins Philip hul 72ste huweliksherdenking gevier het.